屎忽撞棍Hole-in-One
楊國佳——已故工廈大王楊耀松長子,自詡為工廈小王子(Princeling),眼見香港各方面之國際水平愈見低落,身為退休人士,要豁出來點醒香港人嘅思維。
我成日都講,俾你估到的話,我仲叫Alex Yeung咩?我匹新馬「龍串鳳」同我一樣估你唔到,週六賽馬日第一場,賽前我都同老友講,係處男馬,無track record,細細注好啦,哈,開跑時都包尾,差啲影都無,點知臨尾追上,英國紳士打波hole-in-one君子棍,佢就屎忽撞棍,十足「巴基之星」咁,賽馬日第一場我拉頭馬,班馬經版記者湧埋嚟採訪,竟然問我係咪新進馬主,超!真係谷鬼氣,我廿幾歲時已同人夾份養馬啦,如果唔係使鬼改名「龍串鳳」,就係唔想日日褲穿窿嘛,本來想話夾份嘅女馬主仲話:「龍串鳳,你哋四個男人咪即係想插我!」我心諗,你就想呀!唔係龍穿鳳呀!講埋呢啲嘢!夾夾埋埋養馬費都無咗幾百萬,今鋪贏咗啲獎金叫做幫補吓養馬費咋!之前夾份養過一匹,改名叫「耀眼生輝」,改個名嚟「擦」住個練馬師姚本輝,點知未曾出過賽已經要退役,你話邪唔邪!猶記得馬會大董見我無入紙去抽馬,就親自打電話嚟問:「阿楊唔見你去抽馬嘅?」但我去抽時又唔見佢關心吓我,呢啲叫老友喎!仲話:「嘻,你輸唔起咩?」
其實贏馬都有好多規矩,不過你哋未贏過就唔知,請飲香檳就梗㗎啦,等於打golf Hole-inOne,要請晒全場飲香檳!個老友嗰日同我爭俾錢,我話:「驚你買得少,贏咗都唔夠找呢支香檳數呀!」
有個老友未開跑前講:「驚你無力拉馬,我哋嚟幫手!」承你貴言!
贏馬要請飲香檳,有個老友同我爭俾錢,我話:「驚你買得少,贏咗都唔夠找呢支香檳數!」
「龍串鳳」是一匹BB馬,馬評家話父系好掂喎,咪即係似我囉!